**NÁRODNÁ RADA SLOVENSKEJ REPUBLIKY**

**VIII. volebné obdobie**

Číslo: CRD – 2260 /2022

**1277a**

**Správa**

Výboru Národnej rady Slovenskej republiky pre obranu a bezpečnosť o výsledku prerokovania návrhu poslanca Národnej rady Slovenskej republiky Roberta FICA na prijatie uznesenia Národnej rady Slovenskej republiky k ohrozeniu bojaschopnosti Ozbrojených síl Slovenskej republiky **(tlač 1277)**

-----------------------------------------------------------------------------------------------------------------

Výbor Národnej rady Slovenskej republiky pre obranu a bezpečnosť ako gestorský výbor k návrhu poslanca Národnej rady Slovenskej republiky Roberta FICA na prijatie uznesenia Národnej rady Slovenskej republiky k ohrozeniu bojaschopnosti Ozbrojených síl Slovenskej republiky **(tlač 1277)** podáva Národnej rade Slovenskej republiky túto spravodajskú **správu**.

Predseda Národnej rady Slovenskej republiky svojím rozhodnutím č.  **1331** zo 17. októbra 2022 pridelil návrh poslanca Národnej rady Slovenskej republiky Roberta FICA na prijatie uznesenia Národnej rady Slovenskej republiky k ohrozeniu bojaschopnosti Ozbrojených síl Slovenskej republiky **(tlač 1277)** na prerokovanie Výboru Národnej rady Slovenskej republiky pre obranu a bezpečnosť aj ako gestorskému výboru.

Výbor prerokoval návrh poslanca Národnej rady Slovenskej republiky Roberta FICA na prijatie uznesenia Národnej rady Slovenskej republiky k ohrozeniu bojaschopnosti Ozbrojených síl Slovenskej republiky **(tlač 1277)** v určenej lehote a **neprijal platné uznesenie,** keďže návrh uznesenia **nezískal potrebnú väčšinu hlasov poslancov** podľa § 52 ods. 4 zákona Národnej rady Slovenskej republiky č.  350/1996 Z. z. o  rokovacom poriadku Národnej rady Slovenskej republiky v znení neskorších predpisov.

Prílohou tejto spravodajskej správy je návrh na uznesenie Národnej rady Slovenskej republiky v znení predloženého návrhu poslanca.

v Bratislave 20. októbra 2022

**Juraj KRÚPA**

predseda výboru

**Návrh**

UZNESENIE

NÁRODNEJ RADY SLOVENSKEJ REPUBLIKY

z..... októbra 2022

k ohrozeniu bojaschopnosti Ozbrojených síl Slovenskej republiky

**Národná rada Slovenskej republiky**

**vyjadruje hlboké znepokojenie**

nad stavom bojaschopnosti Ozbrojených síl Slovenskej republiky (OS SR) po darovaní systému protivzdušnej ochrany S-300 Ukrajine, uzemnení bojových lietadiel Mig-29 a po odovzdaní časti výzbroje OS SR ozbrojeným silám Ukrajiny;

**konštatuje,**

že Slovenská republika v čase vojnového konfliktu v susednej Ukrajine nedisponuje vlastným systémom protivzdušnej ochrany, ani vlastnou vzdušnou ochranou;

**považuje za neudržateľné**,

aby suverénna Slovenská republika bola v čase vojnového konfliktu z dôvodu čisto politických rozhodnutí odkázaná na solidaritu iných členských štátov NATO pri ochrane vzdušného priestoru (Česká republika a Poľsko) a protivzdušnej ochrane (systém Patriot);

**so znepokojením berie na vedomie,**

že spojenci Slovenskej republiky oznámili postupné sťahovanie batérií systému protivzdušnej ochrany Patriot z územia Slovenskej republiky, pričom k prvému presunu došlo dňa 11. októbra 2022, čo v praxi viedlo k výraznému zníženiu protivzdušnej ochrany Slovenskej republiky;

**považuje za neprijateľné,**

aby neboli poskytované relevantné informácie o presune výzbroje zo zásob OS SR na Ukrajinu;

**žiada**

ministra obrany Slovenskej republiky, aby na neverejnom rokovaní Národnej rady Slovenskej republiky poskytol všetky potrebné informácie o stave bojaschopnosti OS SR, osobitne o

1. obsahu plánovanej výmeny 30 ks BVP -1 zo zásob OS SR za 15 nemeckých tankov, ktoré musia prejsť komplexnou generálnou opravou,
2. výzbroji a výstroji zo zásob OS SR poskytnutých ozbrojeným silám Ukrajiny (typ a množstvo munície, samohybné húfnice a zoznam a množstvo ostatnej výzbroje a výstroja),

3. pláne spojencov na stiahnutie systému protivzdušnej ochrany Patriot

z územia Slovenskej republiky,

1. pláne darovania bojových lietadiel Mig-29 Ukrajine,
2. aktuálnom stave výzbroje a výstroja OS SR,
3. časovom a vecnom harmonograme zaobstarania novej alebo používanej výzbroje a výstroja pre OS SR;

Termín: do 25. októbra 2022

**dôrazne vytýka**

ministrovi obrany Slovenskej republiky klamlivé verejné vyjadrenia popierajúce

darovanie systému protivzdušnej ochrany S-300 Ukrajine.